Steenkamps soek ná dekade steeds ‘die waarheid’Reeva Steenkamp se ouers Barry en June (Foto: Verskaf) Dit is vandag presies tien jaar sedert Reeva Steenkamp se dood en haar ouers, Barry (80) en June (76) Steenkamp, is steeds na antwoorde op soek. Die egpaar gaan soos elke jaar sedert 14 Februarie 2013 na die Pollock-strand in Gqeberha (Port Elizabeth) om rose in die see te sit en ŉ kers aan te steek ter herinnering aan hul geliefde dogter. Dit is die strand waar Reeva se as gestrooi is. “Barry en June sal ŉ gebedjie vir Reeva opstuur en ook oor haar praat. Ná tien jaar is die gemis steeds erg en die egpaar kry baie swaar,” vertel die Steenkamps se prokureur, Tania Koen, aan Maroela Media. Barry het die naweek die heel eerste keer met die Britse koerant die Daily Mail oor sy ontmoeting met die voormalige sportheld Oscar Pistorius, wat tronkstraf uitdien vir die moord op Reeva, gepraat. Barry het Oscar in Julie verlede jaar in die St. Albans-gevangenis vierkantig in die oë gekyk en gevra wat presies die aand van Reeva se dood gebeur het. Volgens Barry het Oscar tydens die ontmoeting soos ŉ baba gehuil en steeds ontken dat hy Reeva met opset doodgeskiet het. Hy hou vol met die storie dat dit ŉ inbreker was. “Barry het gegaan om die waarheid uit te vind, maar dit nie gekry nie. Hy glo nie Oscar het die waarheid vir hom vertel nie,” vertel Koen. Oscar Pistorius. Foto: Werner Beukes/SAPA June was op advies van haar sielkundige nie saam tydens die ontmoeting nie omdat dit haar te veel sou ontstel het om Oscar weer te sien. “Dit sou baie onaangename herinneringe van die hofsaak terugbring. Sy het elke dag in die hof gesit en moes hoor wat gebeur het, hoe haar dogter gely het en ook die grusame foto’s aanskou het.” Sy het wel vir Oscar ŉ brief gestuur en dit is deur ŉ maatskaplike werker aan Oscar voorgelees. In die brief het June vir Oscar gesê dat hy “iets baie spesiaal van hulle weggeneem het”. “Sy het hom vertel hoe Reeva se hele toekoms weggeneem is en hoe sy en Barry ook ontneem is van ’n toekoms saam met haar.” Volgens Koen het June aanvanklik gesê dat “dit haar Christelike plig is om Oscar te vergewe”, maar sy het glo onlangs van deuntjie verander. “Sy het onlangs laat blyk dat sy hom nie vergewe het nie en dat sy nog kwaad is vir hom. Sy voel hy het ŉ groot deel van hul lewe op hul oudag gesteel. Sy en Barry voel eensaam en alleen sonder Reeva.” Reeva Steenkamp Volgens Koen het Barry nog nooit aangedui of hy vir Oscar vergewe het nie. Oscar kom moontlik in April vanjaar vir parool in aanmerking en daaroor sê die egpaar dat “die reg sy gang moet gaan”. “Hulle aanvaar dat enige veroordeelde die reg het om op parool vrygelaat te word.” Die Reeva Rebecca Steenkamp Foundation het vanjaar sy beurs vir regsstudie aan Cheslin Marsh toegeken. Die beurs word jaarliks aan ŉ finalejaar-regsstudent toegeken. Marsh het oorleef nadat hy saam met sy vermoorde vriendin, Hannah Cornelius, in 2017 in Stellenbosch ontvoer is. Die stigting is in 2015 ter nagedagtenis aan Reeva gestig en het ten doel om mishandelde vroue te bemagtig en ŉ toevlugsoord vir slagoffers van geslagsgebaseerde en gesinsgeweld te bied.